Od 18. kolovoza 2024. stupila je na snagu

UREDBA (EU) 2024/1991 EUROPSKOG PARLAMENTA I VIJEĆA

O OBNOVI PRIRODE I IZMJENI UREDBE (EU) 2022/869

Pravo je pitanje kako županija, istarski gradovi i općine planiraju sprovesti istu i postići ciljeve navedene u njoj?

Također, pitanje je i kako konkretno doskočiti problemu smanjenja prekrivenosti krošnjama i smanjenja populacije oprašivača, kao problemu današnjice zbog kojeg je i uvedena dotična uredba iz naslova?

Jeste li znali da za urbane ekosustave sve države članice EU moraju osigurati da do kraja 2030. godine ne dodje do neto gubitka zelenih površina u urbanim područjima, kao ni do smanjenja prekrivenosti krošnjama stabala?

Također, Hrvatska ima obvezu izraditi nacionalni plan obnove u roku od dvije godine!

Posljednjih desetljeća u Europi došlo je do značajnog smanjenja broja i raznolikosti divljih oprašivača, što predstavlja ozbiljan ekološki problem sa dalekosežnim posljedicama za bioraznolikost i poljoprivredu.

Kako bi se taj trend zaustavio, obvezni smo, kao članica EU, poduzeti konkretne mjere za zaustavljanje smanjenja populacija oprašivača najkasnije do 2030. Kako to postići?

**Građanska inicijativa Protiv sječe predlaže jasna i provediva rješenja!**

Naime, najsnažniji udarac gradskom i općem ekosustavu je upravo smanjenje broja stabala, to jest nekontrolirana sječa, što je na žalost postala naša svakodnevica. I to je veliki problem u cijeloj Istri!

Upravo zbog toga naša se građanska inicijativa već dvije godine zauzima za zaštitu stabala, ne samo u Puli, već i cijeloj Istri. Osim što se pokušava upozoriti javnost na nekontroliranu sječu, predlažu se i konkretna rješenja. Rješenja nisu nikakva novost, jer se već zadnjih godina uspješno provode u mnogim gradovima EU.

Riječ je o:

1. Izradi kvalitetnog i detaljnog „Zelenog katastra“ za sve gradove i općine u Istarskoj županiji;
2. Uvođenju posebne „Uredbe o zaštiti stabala“ po uzoru na mnoge gradove Europe. Tako se primjerice **svako stablo** koje ima opseg debla minimalno 60cm smatra **zaštićenim na svim javnim i PRIVATNIM površinama**. Time se uvodi obveza posebne dozvole u slučaju potrebe za njihovo uklanjanje;
3. Uvođenju novog načina rada za komunalna poduzeća zadužena za održavanje javnih travnih površina o reduciranoj i rubnoj košnji većine javnih zelenih negazivih površina, to jest povrh svega obustavi košnje u travnju i svibnju mjesecu u svrhu zaštite oprašivača.

Početkom ožujka Građanska inicijativa Protiv sječe organizirat će predavanje Krune Pekasa na temu Uredbe o zaštiti stabala i reduciranoj košnji gdje će biti prikazani detalji iz prakse iz EU.

**Građanska inicijativa Protiv sječe!**

*Sastavio: Kruno Pekas, član inicijative*

*eko-aktivist, blogger i vrtni dizajner*

<https://facebook.com/vrtlarkruno>

<https://facebook.com/protivsjece>

U Puli, 19. veljače 2025.